24MOC-103

Nafarroako Alderdi Sozialista talde parlamentarioari atxikitako Maite Esporrín Las Herasek, Legebiltzarreko Erregelamenduan ezarritakoaren babesean, honako mozio hau aurkezten du Osasun Batzordean eztabaidatzeko: Nafarroako Gobernua premiatzen da azter dezan adimen artifiziala ezartzeko aukerarik ote dagoen itxaron-zerrendetako datuak hobeki tratatzeko eta hobetzeko.

Zioen azalpena

Osasun-sistemara iristeko zailtasunak eta itxaron-zerrendak dira herritarrek gaur egun osasun-laguntzari dagokionez jasaten duten arazo nagusietako bat. Larrialdien artatzea eta tratamendua ederki bideratuta dagoen arren, programatutako arretak zailtasun gehiago izan ditzake, itxaroten egon beharreko denborari dagokionez.

Teknologia berrien garapena –bai gaur egun ezagutzen direnena, bai epe labur, ertain eta luzean garatzen ahal direnena– oso lagungarria izan daiteke arazo horiek arintzeko.

Adimen artifiziala (AA) oso lagungarria izan daiteke alderdi prediktiboan, ez diagnostikoan, ezta tratamenduan ere.

Jada eskuragarri dagoen datu kopuru handi-handian oinarritutako antolaketa-sistema baten bidez, hitzorduak ordenatzen ahalko lirateke, gaitzaren arabera ez ezik, osasun-sistemaren baliabideen errentagarritasun- eta aprobetxamendu-helburu argiarekin ere.

AAk populazio-azterketak egiten ahalko lituzke, pazienteen historiak aztertu, urtarokotasunari lotutako gaixotasunak aurreikusi, hala nola neguko arnas birusak, udaberriko alergiak, udako intoxikazio gastrointestinalak, etab.

Jakina, lan horiek guztiak batzorde etikoen babesarekin eta AAren Europako Legea errespetatuz eginen lirateke.

Horregatik guztiagatik, uste dugu merezi duela teknologia berri horiek ezartzeko aukera baloratzea.

Azaldutako guztiagatik, Nafarroako Alderdi Sozialista talde parlamentarioak honako erabaki proposamen hau aurkezten du:

1. Nafarroako Gobernua premiatzen dugu, Osasunbidea-Nafarroako Osasun Zerbitzuaren bidez dituen baliabideak baliatuz, azter dezan adimen artifiziala ezartzeko aukerarik ote dagoen itxaron-zerrendetako datuak hobeki tratatzeko eta hobetzeko.

Iruñean, 2024ko irailaren 12an

Foru parlamentaria: María Teresa Esporrín Las Heras